কাছের বন্ধু চন্দ্রমৌলিকে হারিয়ে মঞ্চেই ভেঙে পড়লেন রূপম ইসলাম

কলকাতা: এক বিষাদের সংবাদ দিয়ে শেষ হয় ২০২৫-এর দ্বিতীয় রবিবার। অবসাদের কাছে নতিস্বীকার করে আত্মহত্যা করেন ‘ফসিলস’-এর (Fossils) প্রাক্তন ব্যাসিস্ট চন্দ্রমৌলি বিশ্বাস (Chandramouli Biswas)। নিজের বাড়ি থেকে ঝুলন্ত অবস্থায় উদ্ধার হয় তাঁর মৃতদেহ। ফোনে না পেয়ে ব্যান্ডসঙ্গী মহুল চক্রবর্তী প্রথম তাঁর মৃতদেহ দেখতে পান। জানা গিয়েছে, ফাঁকা বাড়িতে আত্মহত্যা করেন এই সঙ্গীতশিল্পী। তাঁর আকস্মিক মৃত্যুতে শোকস্তব্ধ হয়েছে বাংলার সঙ্গীতমহল।

এদিকে যখন চন্দ্রমৌলির মৃত্যুসংবাদ শহর কলকাতা (Kolkata) থেকে ছড়াতে শুরু করেছে, তখন কল্যাণীতে রূপম ইসলাম (Rupam Islam)। বঙ্গ সংস্কৃতি উৎসবে শো ছিল ‘ফসিলস’-এর। সেখানে পারফর্ম করেন রূপম এবং তাঁর ব্যান্ড সঙ্গীরা। তবে প্রাক্তন সঙ্গীকে হারানোর ব্যথা এদিন শোনা যায় রূপমের সুরে। জানা গিয়েছে, মঞ্চে ওঠার আগে চন্দ্রমৌলির মৃত্যুর খবর পান ‘রকস্টার’ রূপম। তারপর মঞ্চেই তাঁর অবদান মনে করিয়ে দেন দর্শকদের।

আরও পড়ুন: “আমার মৃত্যুর জন্য…” লিখে নিজেকে শেষ করলেন ‘ফসিলসে’র প্রাক্তন সদস্য

রবিবার কল্যাণীর মঞ্চে উঠে রূপম দর্শকদের উদ্দেশ্যে বলেন, “এই মঞ্চে আমরা ২১ বার পারফর্ম করেছি। এর মধ্যে ১৬ বার যাঁর সঙ্গে আমরা ছিলাম, তাঁর ছবি আমাদের পিছনে স্ক্রিনে দেখা যাচ্ছে। গাড়িতে যখন আমরা আসছিলাম, তখন একটা খবর পেলাম যা আমাদের নাড়িয়ে দিয়েছে। এমন পরিস্থিতিতে কেউ গান গাইতে পারে না, কেউ বাজনা বাজাতে পারে না। কিন্তু সামনে বাংলা রকের শ্রোতারা রয়েছেন। অনেকদিন ধরে চন্দ্র আমাদের সতীর্থ ছিল। আজ নির্দ্বিধায় বলছি, চন্দ্র আমার সবচেয়ে কাছের বন্ধু ছিল। গত বছর পর্যন্তও আমাদের যোগাযোগ ছিল।”

পুলিশ সূত্রে জানা গিয়েছে, গত কয়েক বছর ধরে মানসিক অবসাদে (Depression) ভুগছিলেন চন্দ্রমৌলী। আর্থিক অনটন এবং পেশাগত অসন্তোষ তাঁকে গ্রাস করেছিল। ঘটনাস্থল থেকে একটি সুইসাইড নোট উদ্ধার করেছে পুলিশ, যেখানে তিনি তাঁর মৃত্যুর জন্য কাউকে দায়ী করেননি।

দেখুন আরও খবর: